次韻徐景說見寄併呈牟存叟
作者：高斯得
朝代：宋

paragraphs: 東南有華屋，結構清江濆。
規橅百年遠，庭宇無纖氛。
前林蓺杞梓，後圃植蘭蓀。
嘉賓日還往，門戶生精魂。
雖慚北第壯，猶能植乾坤。
主人遺後意，豈欲徒飽溫。
相期大此屋，傳世垂無垠。
人事一朝異，祖訓成仇冤。
姦隸竊其柄，良朋中路捐。
殖貨以自封，顧笑以爲歡。
耳目就聾塞，誰其與忠言。
不念乃祖心，望爾椒聊蕃。
感激當世事，家國初無分。
宗子誤置相，匪人轉洪鈞。
癉善樹羣慝，痏國開亂原。
權豪競叨懫，赤子愁吟呻。
我室既盡毀，大盜將起吞。
藐焉蟣蝨臣，埋輪承誤恩。
睨冀不能擊，狐狸加霆震。
撫己方自恧，顧指爲尤愆。
百壬妄見猜，欲取棋枰翻。
誰知孤臣心，但求王室安。
舉目百嫫中，莫若二子妍。
願識徑畈徑，更認存齊存。
歲晚定三友，短羽追孤鶱。